钦定古今图书集成/理学汇编/学行典/第181卷 > 孙晷
## 钦定古今图书集成/理学汇编/学行典/第181卷 > 孙晷

按《晋书孝友传》：“孙晷，字文度，吴国富春人，吴伏波将
军秀之曾孙也。晷为儿童，未尝被呵怒，顾荣见而称
之，谓其外祖薛兼曰：‘此儿神用清审，志气贞立，非常
童也。及长，恭孝清约，学识有理义。每独处幽暗之中，
容止瞻望，未尝倾邪。虽侯家丰厚，而晷常布衣蔬食，
躬亲垄亩，诵咏不废，欣然独得。父母愍其如此，欲加’”
优饶，而夙兴夜寐，无暂懈也。父母起居尝馔，虽诸兄
亲馈，而晷不离左右。富春车道既少，动经山川，父难
于风波，每行乘篮舆，晷躬自扶侍，所诣之处，则于门
外树下藩屏之闲隐息，初不令主人知之。兄尝笃疾
经年，晷躬自扶侍，药石甘苦，必经心目，跋涉山水，祈
求恳至。而闻人之善，欣若有得；闻人之恶，惨若有失。
见人饥寒，并周赡之；乡里赠遗，一无所受。亲故有穷
老者数人，恒往来告索，人多厌慢之，而晷见之，欣敬
逾甚。寒则与同衾，食则与同器，或解衣推被以恤之。
时年饥谷贵，人有生刈其稻者，晷见而避之，须去而
出，既而自刈送与之。乡邻感愧，莫复侵犯。会稽虞喜，
隐居海隅，有高世之风。晷钦其德，娉喜弟预女为妻。
喜戒女弃华尚素，与晷同志，时人号为“梁鸿夫妇。”济
阳江惇，少有高操，闻晷学行过人，自东阳往候之，始
面便，终日谭宴，结欢而别。司空何充为扬州，檄晷为
主簿，司徒蔡谟辟为掾属，并不就。尚书张国明州土
之望，表荐晷，公车特征，会卒，时年三十八。朝野嗟痛
之。晷未及大敛，有一老父，缊袍草屦，不通姓名，径入
抚柩而哭，哀声慷慨，感于左右。哭止便出，容貌甚清，
眼瞳又方。门者告之丧主怪而追焉，直去不顾。同郡
顾和等百馀人，叹其神貌有异，而莫之测也。